Publication: Magyar Közlöny
Issue: MK-2003-39 (Year: 2003, Number: 39)
Era: 1990-2004
Section: Az Alkotmánybíróság a 38/1998. (IX. 23.) AB határozatában kifejtette: „A közterület-használati díj a közterület
Paragraph Index: 994

Az Alkotmánybíróság a 38/1998. (IX. 23.) AB határozatában kifejtette: „A közterület-használati díj a közterület használatának ellenértéke. Ennek megfelelõen a közterület-használat díjának alapvetõen a közterület-használat értékét befolyásoló tényezõkhöz (a terület nagysága, a településen belüli elhelyezkedése, a használat módja, idõtartama stb.) kell igazodnia. A közterület-használók között a közterület-használati díj mértéke tekintetében e tényezõk alapján tett megkülönböztetés nem tekinthetõ alkotmányellenesnek. A közterület-használat díjának olyan szabályozása, amely a közterület-használat értékét meghatározó tényezõk azonossága esetén, a szolgáltatástól független, annak értékét nem befolyásoló szempontok alapján kirívóan magas díjfizetési kötelezettséget ír elõ egyes vállalkozókra és ezzel megkülönböztetést tesz a közterületet használó vállalkozók között, önkényes, ezért alkotmányellenes.” (ABH 1998, 454., 456—457.) A közterület-használati tevékenységbõl eredõ egyéb hatások (zaj, környezetszennyezés stb.) kezelése és a közterület-használati tevékenységbõl származó jövedelem egy résznek közcélokra történõ visszajuttatása (adó- és járulékfizetési kötelezettségek) nem a közterület-használat ellenértékének, a közterület-használati díj mértékének megállapításával megoldandó feladat, azt a hatályos magyar jogrendszer más — közigazgatási hatósági — eszközökkel rendezi. „Az Alkotmánybíróság már több határozatában is kifejtette, hogy az Alkotmány 70/A. §-ában foglalt rendelkezés tiltja az azonos szabályozási kör alá vont jogalanyok közötti olyan, alkotmányos indok nélküli különbségtételt, amelynek következtében egyes jogalanyok hátrányos helyzetbe kerülhetnek. A 624/B/1998. AB határozat arra is rámutatott, hogy „a jogegyenlõségnek ugyanazon jogosultság vagy kötelezettség tekintetében kell fennállnia”.

Source: https://magyarkozlony.hu/hivatalos-lapok/965ff0ba7e3db262dd44468a70f4f3c251688ca7/dokumentumok/1ff44f94b005af5bb7fe6270743114d2687dcb96/letoltes